10. การควบคุมภายใน

คณะกรรมการบริษัทมอบหมายให้คณะกรรมการตรวจสอบรับผิดชอบ ดูแลและสอบทาน
ความเหมาะสมและความมีประสิทธิภาพของระบบการควบคุมภายใน
เพื่อให้มั่นใจว่าระบบการควบคุมภายในของบริษัทเหมาะสมและ
เพียงพอที่จะปกป้องทรัพย์สินของบริษัทฯ เพื่อประโยชน์ของผู้ถือหุ้น
โดยมีหน่วยงานตรวจสอบภายในทำหน้าที่ตรวจสอบการปฏิบัติงานของทุกหน่วยงาน
พร้อมทั้งประเมินประสิทธิภาพและความเพียงพอของการควบคุมภายใน

ในปี 2547 เพื่อพัฒนาคุณภาพและเสริมสร้างความรู้ และประสบการณ์
ของบุคลากรในสายตรวจสอบภายใน บริษัทฯ
ได้ว่าจ้างผู้ตรวจสอบภายในจากองค์กรภายนอกที่มีประสบการณ์และมีชื่อเสียงเป็นที่ยอมรับอย่างดียิ่งในด้านการตรวจสอบภายใน
เข้ามาทำงานร่วมกับสายตรวจสอบภายในของบริษัทฯ
โดยกำหนดขอบเขตงานตรวจสอบระบบงานหลักออกเป็น 3 ระบบงาน ได้แก่ การก่อสร้าง การขาย
และการโอนกรรมสิทธิ์ เพื่อประเมินว่าระบบงานนั้นมีการควบคุมภายในที่เพียงพอ เหมาะสม
และมีประสิทธิภาพ
นอกจากนี้การตรวจสอบยังครอบคลุมเพื่อประเมินความเพียงพอและความเหมาะสมในเรื่อง นโยบาย
ระเบียบและขั้นตอนการปฏิบัติงาน การแบ่งแยกหน้าที่ การมอบหมายอำนาจหน้าที่และการอนุมัติ
รวมถึงการจัดทำรายงานให้แก่ผู้บริหารอย่างทันเวลา เชื่อถือได้ และมีประสิทธิภาพสูงสุด

ที่ประชุมคณะกรรมการบริษัท ครั้งที่ 1/2548 วันที่ 31 มกราคม 2548
ซึ่งที่ประชุมประกอบด้วยคณะกรรมการบริษัทและคณะกรรมการตรวจสอบครบทั้ง 3 ท่าน
ได้ประเมินผลความเพียงพอของระบบการควบคุมภายในประจำปี 2547 โดยสรุปได้ดังนี้

1.  องค์กรและสภาพแวดล้อม

บริษัทฯ มีการจัดโครงสร้างองค์กรเหมาะสมช่วยให้สามารถดำเนินงานได้อย่างมีประสิทธิภาพ
และกำหนดเป้าหมายในการดำเนินธุรกิจที่ชัดเจนและวัดผลได้
โดยใช้เป้าหมายที่กำหนดนั้นเป็นแนวทางในการปฏิบัติงานของพนักงาน
และมีข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการ
อีกทั้งมีการจัดทำนโยบายและระเบียบวิธีปฏิบัติงานเป็นลายลักษณ์อักษรในธุรกรรมด้านการเงิน
การจัดซื้อ และการบริหารที่รัดกุมและสามารถป้องกันการทุจริตได้

2.  การบริหารความเสี่ยง

บริษัทฯ มีการประเมิน0ปัจจัยความเสี่ยงทั้งภายนอกและภายในซึ่งอาจมีผลกระทบต่อการดำเนินธุรกิจ
อย่างสม่ำเสมอ
โดยวิเคราะห์ถึงสาเหตุและกำหนดแนวทางและมาตรการในการบริหารเพื่อลดความเสี่ยง
โดยแจ้งให้พนักงานที่เกี่ยวข้องรับทราบเพื่อปฏิบัติตามมาตรการที่กำหนดไว้
รวมถึงมีการติดตามว่าหน่วยงานต่างๆได้ปฏิบัติตามแผนการบริหารความเสี่ยงที่กำหนดไว้หรือไม่

3.  การควบคุมการปฏิบัติงานของฝ่ายบริหาร

บริษัทฯ กำหนดขอบเขตหน้าที่
และความรับผิดชอบรวมทั้งอำนาจการอนุมัติของฝ่ายบริหารในแต่ละระดับอย่างชัดเจนเป็นลายลักษณ์อักษร
โดยแบ่งแยกหน้าที่ความรับผิดชอบงานอนุมัติ การบันทึกรายการบัญชีและข้อมูลสารสนเทศ
และการจัดเก็บทรัพย์สินออกจากกันเด็ดขาด
เพื่อให้เกิดการถ่วงดุลและสามารถตรวจสอบกันได้อย่างเหมาะสม

บริษัทฯ ไม่มีธุรกรรมหรือรายการกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว แต่หากบริษัทฯ มีการทำรายการดังกล่าว บริษัทฯ
ได้กำหนดมาตรการควบคุมในการทำธุรกรรม โดยจะต้องผ่านขั้นตอนอนุมัติของคณะกรรมการบริษัทฯ
หรือผู้ถือหุ้น ตามกฎเกณฑ์ของตลาดหลักทรัพย์
พร้อมทั้งเปิดเผยข้อมูลเพื่อให้เป็นไประเบียบและกฎเกณฑ์ดังกล่าวด้วย
อนึ่งการพิจารณาอนุมัติธุรกรรมจะกระทำโดยผู้ที่ไม่มีส่วนได้เสียในธุรกรรมนั้น
และจะคำนึงถึงประโยชน์สูงสุดของบริษัทฯ เป็นสำคัญ
โดยถือเสมือนเป็นรายการที่กระทำกับบุคคลภายนอก

บริษัทฯ ติดตามดูแลการดำเนินงานของบริษัทย่อยและบริษัทร่วมอย่างสม่ำเสมอ
รวมทั้งกำหนดทิศทางและแนวทางการดำเนินงานให้บุคคลที่บริษัทฯแต่งตั้งให้เป็นกรรมการหรือผู้บริหารในบริษัทฯดังกล่าวถือปฎิบัติอีกด้วย
บริษัทฯมีการติดตามการปฎิบัติงานของฝ่ายบริหารเพื่อให้การดำเนินงานเป็นไปตามกฏหมายที่เกี่ยวข้อง
และเพื่อลดความเสี่ยงในการประกอบธุรกิจและรักษาชื่อเสียงของบริษัทฯ
และบริษัทฯไม่เคยมีการกระทำที่ฝ่าฝืนกฎหมาย

4.  ระบบสารสนเทศและการสื่อสารข้อมูล

บริษัทฯ จัดให้มีข้อมูลและระบบการรายงานข้อมูลที่สำคัญต่อผู้บริหารแต่ละระดับอย่างสม่ำเสนอ
ทันเวลา และเพียงพอ เพื่อให้ผู้บริหารใช้ประกอบการตัดสินใจ
รวมทั้งจัดให้มีการเชื่อมโยงข้อมูลสารสนเทศเพื่อให้มั่นใจว่าพนักงานมีความเข้าใจนโยบาย
ระเบียบปฏิบัติ และสามารถสื่อสารกันได้ทุกระดับ

นอกจากผู้บริหารแล้ว ในการประชุมคณะกรรมการบริษัทฯ
กรรมการจะได้รับหนังสือนัดประชุมและเอกสารประกอบการประชุมที่ระบุข้อมูลที่จำเป็นและเพียงพอต่อการพิจารณาก่อนการประชุมอย่างน้อยภายในระยะเวลาขึ้นต่ำตามที่กฎหมายกำหนด
ยกเว้นในกรณีมีการประชุมเร่งด่วน
รายงานการประชุมกรรมการมีรายละเอียดที่ผู้ถือหุ้นสามารถตรวจสอบความเหมาะสมในการปฎิบัติหน้าที่ของกรรมการได้

บริษัทฯ มีระบบจัดเก็บเอกสารประกอบการบันทึกบัญชีและบัญชีต่างๆ ไว้ครบถ้วนเป็นหมวดหมู่
และไม่เคยได้รับแจ้งจากผู้สอบบัญชีว่ามีข้อบกพร่องในเรื่องนี้
คณะกรรมการได้มีการพิจารณาแล้วว่าบริษัทฯใช้นโยบายการบัญชีตามหลักการบัญชีที่รับรองทั่วไป
และเหมาะสมกับลักษณะธุรกิจของบริษัทฯ

5.  ระบบการติดตาม

บริษัทฯ
ติดตามและเปรียบเทียบผลการดำเนินงานว่าเป็นไปตามเป้าหมายการดำเนินธุรกิจที่กำหนดไว้หรือไม่
กรณีที่มีความแตกต่าง บริษัทฯจะดำเนินการแก้ไขภายในระยะเวลาที่เหมาะสม
พร้อมทั้งวิเคราะห์และตรวจสอบถึงสาเหตุของความแตกต่างเพื่อใช้เป็นแนวทางในการป้องกันหรือปรับปรุงต่อไป
บริษัทฯจัดให้มีการตรวจสอบการปฏิบัติตามระบบควบคุมภายในที่วางไว้อย่างส่ม่ำเสมอ
ในกรณีมีข้อบกพร่อง จะรายงานความคืบหน้าในการปรับปรุงข้อบกพร่องต่อคณะกรรมการบริษัท
และคณะกรรมการตรวจสอบ บริษัทฯมีนโยบายให้ฝ่ายบริหารต้องรายงานต่อคณะกรรมการบริษัทฯ
ในกรณีที่เกิดเหตุทุจริต หรือสงสัยว่ามีเหตุการณ์ทุจริต มีการปฏิบัติที่ฝ่าฝืนกฎหมาย
และมีการกระทำที่ผิดปกติอื่น ซึ่งอาจจะกระทบต่อชื่อเสียงและฐานะการเงินของบริษัทอย่างมีนัยสำคัญ